Cantata BWV 153
SCHAU, LIEBER GOTT, WIE MEINE FEIND
Dominica post Nativitatis Christi
Estrenada: 2 de gener de 1724
Text: Anònim, amb fragments d'himnes de teòlegs alemanys (Nos. 1, 5, 9) i del profeta Isaíes (Nº 3).
1. COR
Mira els meus enemics, Déu estimat,
Amb els qui mai paro de combatre,
Tenen tanta astúcia i braó, 
Que amb un no res m’abaten!
Senyor, si la teva gràcia no em fa costat,
El dimoni, la carn i el món
A l’acte em faran caure en pecat.
***
2. RECITATIU (Alt)
O Déu meu estimat, compadeix-te, doncs, de mi,
Ajuda’m, ajuda’m pobre de mi, Ai las!
Ací visc entre udols de llops i dracs,
I ells amb llur despit i ràbia
Volen, en un ai,
Donar-me el cop de gràcia.
***
3. ÀRIA(Baix)
No temis, jo estic amb tu. 
No et rendeixis, jo sóc el teu Déu; 
jo sóc la teva força i t’ajudaré amb mà recta, 
mà de justícia. 
***
4. RECITATIU (Tenor)
Déu meu, el què em dius per alleujar-me l’ànima
Segur que em dóna consol en el meu patiment.
Però, ai las, les meves llatzèries,
Dia rere dia, van creixent,
Doncs, són molts els meus enemics,
Tenen la meva vida a tret,
Amb llurs arcs tibants contra mi,
M’encaren les fletxes i em volen desfer,
Estic llest, moriré a les seves mans;
Déu meu! Tu ja saps el què em fa falta,
Tot el món és per a mi un martiri infernal;
Ajuda’m, Ajut meu, ajuda’m! salva’m l’ànima!
***
5. CORAL
Per més que tots els dimonis
No et deixin ni respirar
Déu, d’això no hi cap dubte,
Jamai enrere es farà;
Car tot el què ell es proposa
Tot allò què ell vol que sia
És que es faci tota cosa
Segons sa volença i guia.
***
6. ÀRIA (Tenor)
Retruny, retruny ara, fatic tempestós,
Va, inundeu-me, barrumbades!
Caleu flames de dissort 
Damunt meu totes plegades,
Enemics meus, podeu torbar el meu repòs,
Però, Déu m’ha promès de paraula:
Jo sóc el teu refugi, sóc el teu Salvador. 
***
7. RECITATIU (Baix)
Som-hi! Cor meu
Suporta el dolor,
No deixis pas que la teva creu et doni mal cor!
Déu ja t’aixecarà l’esperit
Quan arribi el moment;
Jesús, el seu estimat fill,
Tot just, un infant de bolquers,
Passà també un gran neguit
Quan el tirà Herodes furiós
Amb el seu puny assassí
Ventava amenaces de mort! 
Ja esdevingué un fugitiu!
Tot just arribat al món
Per tant, consola’t amb Jesús
I creu en ell de tot cor:
Doncs, aquells qui amb Crist han sofert
Amb ell fruiran del Regne del Cel.
***
8. ÀRIA (Alt)
Si cal que em passi la vida
Sota la creu i l’endurança,
Sé que al cel tot s’ha d’acabar.
Allí tot són crits de gaubança,
Allí el meu Jesús canviarà el sofriment
Pel beat gaudi, per l’etern alegrament. 
***
9. CORAL
Per tant, mentre visqui portaré
La meva creu, joiós, rere teu;
Fes que estigui a punt, Déu meu, 
Que em valgui pel millor, tostemps!
Ajuda’m a agafar el bon camí
Per acabar bé el meu viatge
Guarda’m del pecat d’ultratge
Àdhuc la carn i sang reprimir!
Guarda el meu cor, en la fe, pur
Viuré i moriré, per tu només;
Jesús, conhort meu, ou el meu deler,
O Salvador meu, ja vull ser amb tu!
Traducció d'Antoni Sàbat i Aguilera. 
CataBach.com
La pàgina en català de JS Bach